รัฐบาลพึ่งออมสินจัดเงินเยียวยาไทย
ขุนคลังสั่งออมสินตุนเงินให้พอจ่ายชดเชยปล่อยสินเชื่อ วอนแบงก์ช่วยเอสเอ็มอี
30 ต.ค. 2565

ขุนคลังสั่งออมสินตุนเงินให้พอจ่ายชดเชยปล่อยสินเชื่อ วอนแบงก์ช่วยเอสเอ็มอี
นายธีระชัย ภูวนาถนรานุบาล รมว.คลัง กล่าวว่า ได้สั่งการให้ธนาคารรัฐทุกแห่งรวมทั้งธนาคารกรุงไทยเร่งปล่อยสินเชื่อช่วยเหลือน้ำท่วม โดยในส่วนของธนาคารออมสินได้ให้ติดตามการบริหารสภาพคล่องให้ดี เพราะมีภาระต้องสำรองจ่ายชดเชยเงินช่วยเหลือน้ำท่วมครอบครัวละ 5,000 บาท ให้กับทุกครอบครัว และมีส่วนที่ต้องจ่ายเงินเพิ่มขึ้นในเขตกรุงเทพมหานคร (กทม.) โดยรัฐบาลจะหาเงินจ่ายคืนให้กับธนาคารออมสินภายหลัง
นอกจากนี้ ธนาคารออมสินยังมีภาระต้องปล่อยสินเชื่ออัตราดอกเบี้ยต่ำ ส่วนแรกวงเงิน 2 หมื่นล้านบาท ไปผสมกับเงินของธนาคารพาณิชย์อีก 2 หมื่นล้านบาท เพื่อปล่อยกู้เอสเอ็มอี ส่วนที่สองต้องจัดเตรียมเงิน 1.5 หมื่นล้านบาท ไว้ปล่อยกู้แก่นิคมอุตสาหกรรมไปสร้างเขื่อนป้องกันน้ำท่วมในอัตราดอกเบี้ย 0.01% เป็นเวลา 7 ปี โดยรัฐบาลจะชดเชยดอกเบี้ยให้
นายธีระชัย กล่าวว่า ส่วนการค้ำประกันสินเชื่อผ่านบรรษัทประกันสินเชื่ออุตสาหกรรมขนาดย่อม (บสย.) จากธนาคารพาณิชย์เป็นวงเงินสินเชื่อ 1.2 แสนล้านบาท ยังมีปัญหา เพราะธนาคารไม่ส่งลูกค้ามาค้ำประกัน เนื่องจากมีเงื่อนไขว่า ธนาคารพาณิชย์ต้องปล่อยสินเชื่อให้กับลูกค้าในอัตราดอกเบี้ย 3% เป็นเวลา 3 ปี ซึ่งเป็นอัตราที่ธนาคารพาณิชย์ไม่ได้กำไร แต่อยากขอร้องให้เห็นแก่การแก้ปัญหาในภาพรวม 
สำหรับปัญหาของธนาคารรัฐบางแห่งที่มีปัญหาฐานะเงินกองทุนไม่เพียงพอที่จะปล่อยสินเชื่อช่วยน้ำท่วม ได้ขอให้ธนาคารจัดทำงบการเงินให้เป็นสากล เพื่อจะได้พิจารณาเพิ่มทุนให้เหมาะสม แต่การปล่อยกู้ไม่ได้มีปัญหา เพราะไม่ได้มีเงื่อนไขเงินกองทุน 8.5 เท่ามาควบคุม แต่อาจดูไม่ดีในสายตาต่างประเทศ
นายธีระชัย กล่าวว่า ได้ขอให้ธนาคารรัฐทุกแห่งทำโฆษณาพร้อมกันแจ้งให้ลูกค้ารับทราบถึงแพ็กเกจสินเชื่อต่างๆ ที่จะเข้าไปช่วยเหลือมีอย่างไรบ้าง เพื่อที่ผู้ต้องการสินเชื่อจะได้รู้รายละเอียดที่จะต้องดำเนินการ